
УТВЪРЖДАВАМ: ……….
/Елена Трилева/
Заповед №  1 /17.09.2024 г.

ПРАВИЛНИК
ЗА ВЪТРЕШНИЯ ТРУДОВ РЕД
ДГ“ДЕТЕЛИНА“

ГЛАВА ПЪРВА
Общи положения
Чл. 1 Предмет на настоящия правилник са правата и задълженията на директора и работещите в ДГ „Детелина”, както и организацията на труда в ДГ, съобразно специфичните условия. Условията за обсъждане и защита на трудовите и осигурителни отношения.
Чл.2 В правилника са формулирани общите изисквания към членовете на трудовия колектив, като същите се задължават да спазват изискванията за трудовата дисциплина. Конкретните изисквания към всеки член от колектива са определени с длъжностни характеристики.
Чл.3 Правилникът за вътрешния трудов ред (ПВТР) е вътрешен акт, чийто издател е работодателят. 
Чл.4 ПВТР не може да противоречи на императивните разпоредби, установени с действащото българско законодателство и на постигнатото с колективния трудов договор съгласие. Той предоставя правна уредба на вече законово регламентирани правоотношения.

ГЛАВА ВТОРА
ВЪЗНИКВАНЕ И ИЗМЕНЕНИЕ НА ТРУДОВИТЕ ПРАВООТНОШЕНИЯ
РАЗДЕЛ I
ТРУДОВ ДОГОВОР, ИЗМЕНЕНИЯ, ПРЕКРАТЯВАНЕ

Чл. 5 Основание за възникване на трудово правоотношение е сключването на трудов договор между работника или служителя и директора на ДГ „Детелина”. 
Чл. 6 Сключването на трудовия договор става в писмена форма и се подписва от двете страни в четири екземпляра, единия от които, се връчва на работника или служителя, другите два остават в ДГ, един за досието на лицето и един за класьор към Книгата за регистриране заповедите на директора. 
  Чл.7  (1) В тридневен срок от сключването на трудовия договор и в седемдневен срок от неговото прекратяване, работодателят е длъжен да изпрати уведомление до териториалното поделение на НАП, съгласно чл. 62 ал. 3 КТ. 
  (2) След регистриране на трудовия договор в НАП на работника или служителя се връчва за подпис Справката за регистрация. 
  Чл. 8 Работодателят си запазва правото да сключва трудови договори със срок за  изпитване в своя полза и за период, не по-дълъг от 6 месеца. 
  Чл. 9 За сключването на трудовия договор работника или служителя е длъжен да представи следните документи: - молба, автобиография, лична карта, документ за придобито образование (специалност), трудова книжка, свидетелство за съдимост, медицинско свидетелство, здравна книжка.
  Чл. 10 С трудовия договор се определя длъжността, мястото и характера на изпълняваната работа, датата на сключване и началото на неговото изпълнение, времетраене на трудовия договор, право и размер на основен и допълнителен отпуск, срок на предизвестието, еднакъв и за двете страни, както и размера на основното и допълнителното трудово възнаграждение и периодичността на изплащане. 
  Чл. 11 При постъпване на работа директорът задължително връчва срещу подпис на работника или служителя, длъжностна характеристика, в която са вписани изискванията за заеманата длъжност и съответните конкретни права, задължения и отговорности. 
  Чл. 12 Длъжностните характеристики се актуализират при настъпили промени в нормативната уредба или условията на труд в ДГ.
   Чл. 13 (1) Възникналото трудовото правоотношение може да бъде изменено с писмено съгласие на страните по него, съставляващо неразделна част от трудовия договор. 
   (2) Писменото съгласие по ал. 1, оформено като допълнително писмено споразумение, се изготвя, сключва и съхранява по реда, установен за трудовите договори в ДГ „Детелина”. 
   (3) При изменение на трудовото правоотношение се спазват разпоредбите на чл. 118, чл. 119 и чл. 120 от КТ. 
   (4) Директорът на детската градина може едностранно да увеличава трудовото възнаграждение на работника или служителя.
  Чл. 14 В тридневен срок от изменението на трудовия договор, работодателят изпраща уведомление за това обстоятелство до съответното териториално поделение на Националната агенция по приходите (НАП). 
   Чл. 15 (1) Прекратяването на трудовия договор се извършва при наличието на предпоставки и при спазването на процедурата, предвидена в Кодекса на труда и КТД. 
   (2) Прекратяването на трудовия договор става с писмена заповед на директора на ДГ, в която точно е отразено основанието от КТ, въз основа на което става прекратяването.
   (3) При прекратяването на трудовото правоотношение и след оформяне на трудовата книжка, счетоводителят предава незабавно заповедта за прекратяване и трудовата книжка на работника или служителя. 
  (4) Ако трудовата книжка не може да бъде връчена лично, счетоводителят я изпраща по пощата с препоръчано писмо с обратна разписка. 
   Чл. 16 Работникът може едностранно да прекрати трудовото си правоотношение с предварително писмено предизвестие, отправено до работодателя в 2-месечен срок, предхождащ момента на прекратяване. 
   Чл. 17 Трудов договор, сключен със срок за изпитване, до изтичане на срока, страната в чиято полза е уговорен, може да го прекрати без предизвестие. 
  Чл. 18 Парични обезщетения при прекратяване на трудовото правоотношение се изплащат при спазване на законовите разпоредби на КТ.
   Чл. 19 При прекратяване на трудовото правоотношение на основание чл. 328, ал. 1т. 2,3,5,11 и чл. 330,ал. 2, т. 6 от КТ задължително се спазват разпоредбите на чл. 333 от КТ и Наредба № 5 за болестите, при които работниците боледуващи от тях, имат особена закрила съгласно чл. 333, ал. 1 и ал.5 от КТ.


РАЗДЕЛ II
ПРОЦЕДУРА И МЕТОДИ ЗА ПОДБОР НА КАДРИТЕ

       Чл. 20 Учителите и ПОП се назначават от директора на ДГ „Детелина” в съответствие с КТ , ЗПУО, Инструкция № 2 за изискванията за заемане на длъжността „учител" и длъжностните характеристики за отделните категории персонал. 
     Чл. 21 Длъжността „учител" се заема от лица със завършено висше образование образователно-квалификационна степен „бакалавър" или „магистър" и професионална квалификация „учител", след представянето на следните документи: 
     1. Заявление за назначаване на работа; 
     2. Медицинско свидетелство за работа; 
     3. Свидетелство за съдимост; 
     4. Диплома за завършено образование; 
     5. Портфолио на учителя. 
     Чл. 22 (1) Длъжността „старши учител" се заема от лица със завършено висше образование, образователно-квалификационна степен „бакалавър“ или „магистър“, които: 
- Имат придобита пета или четвърта професионално-квалификационна степен; 
- Имат оценка от последното атестиране не по-малко от „отговаря на изискванията“; 
- Имат 10 години педагогически стаж. 

   (2) Лицата по ал.1 може да подадат заявление за заемане на длъжност „старши учител, независимо от учителския си стаж, ако: 
-заемат длъжността „учител“; 
- имат по-голям брой от задължителните за периода на атестиране квалификационни кредити; 
- имат придобита трета, втора или първа професионално-квалификационна степен; 
- имат получена при последното атестиране оценка „образцово изпълнение“ или оценка „надминава изискванията“. 

(3) Когато лице, заемащо длъжност „учител“, изпълни условията по ал.1 или ал.2 и подаде заявление за заемане на длъжност „старши учител“, директорът извършва промяна в длъжностното разписание на персонала и преназначава лицето на длъжността.
   Чл. 23 (1) Педагогически длъжности не могат да заемат лица които: 
1. са осъждани за умишлено престъпление от общ характер, независимо от реабилитацията; 
2 са лишени от правото да упражняват професията; 
3 страдат от заболявания и отклонения, които застрашават живота или здравето на децата, определени с Наредба на министъра на МОН, съгласувана с министъра на здравеопазването; 

(2) При възникване на обстоятелство по ал.1 трудовото правоотношение с педагогическия специалист се прекратява при условията и по реда на Кодекса на труда. 
(3) Разпоредбите на ал.1 и ал.2 се прилагат и за заемане на всички останали длъжности в детската градина.
    Чл. 24 Директорът обявява свободните работни места в Бюрото по труда и в РУО  в тридневен срок от овакантяването им.
Чл. 25 Обявата съдържа:
1. точното наименование на детското заведение; 
2. свободната щатна длъжност или длъжността, която ще бъде заета на основание чл. 68, ал. 3 от КТ - до завръщане на титуляра; 
3. изискванията за заемане на длъжността; 
4. задълженията за длъжността, съгласно длъжностната характеристика; 
5. началният и краен срок за подаване на документите. 
Чл. 26 Подборът на кадрите се извършва чрез подбор по документи и събеседване. 
Чл.26 (1)Провеждане на процедура за подбор на кандидати за свободно работно място за длъжността „Учител/ ст. учител” в ДГ „Детелина”.
1. Приемане на заявления се извършва от директора на ДГ „Детелина” или от определено лице.
2. Подадените заявления се завеждат във входящия дневник на ДГ „Детелина”, а на кандидата се предоставя входящ номер.
3. За разглеждането на документите със заповед на директора се назначава комисия, която включва учител и/или  ст.учител като броя на членове на комисията е нечетен. При необходимост състава на комисията може да бъде променян от директора.
4. Комисията разглежда подадените заявления и насрочва дата за събеседване, когато кандидатите са повече от един.
5.Кандидатите биват уведомени дали са допуснати до събеседване,датата и часа за събеседването чрез обаждане по телефон или  имейл.
6. Оценъчната карта за професионалните умения и личностни качества на всеки кандидат се актуализира при всеки подбор за обявено свободно място и се утвърждава със заповед на директора.
6.При провеждане на процедурата по събеседване всеки член на комисията попълва оценъчна карта за професионалните умения и личностни качества на всеки кандидат.
7. Комисията е длъжна да уведоми всеки един от допуснатите до събеседване кандидати за оценката, която е получил и дали е бил одобрен за свободната позиция по телефон или имейл.
8. Името на одобрения кандидат се обявява с решение на комисията, отразено в протокол.
9. Директорът сключва трудов договор, като се опира на правото си на подбор в полза на работата.
Чл.26 (2) Провеждане на процедура за подбор на кандидати за свободно работно място за непедагогически персонал.
1. Приемане на заявления се извършва от директора на ДГ „Детелина” или от определено лице.
2. Подадените заявления се завеждат във входящия дневник на ДГ „Детелина”, а на кандидата се предоставя входящ номер.
3. За разглеждането на документите със заповед на директора се назначава комисия, която включва учители и/или  ст.учители като броя на членове на комисията е нечетен. При необходимост състава на комисията може да бъде променян от директора.
[bookmark: _Hlk148607875]4. Комисията разглежда подадените заявления и насрочва дата за събеседване, когато кандидатите са повече от един.
5.Кандидатите биват уведомени дали са допуснати до събеседване,датата и часа за събеседването чрез обаждане по телефон или  имейл.
6. Оценъчната карта за всеки кандидат се актуализира при всеки подбор за обявено свободно място и се утвърждава със заповед на директора.
6.При провеждане на процедурата по събеседване всеки член на комисията попълва оценъчна карта за уменията и личностните качества на всеки кандидат.
7. Комисията е длъжна да уведоми всеки кандидат за оценката, която е получил и дали е бил одобрен за свободната позиция по телефон или имейл.
8. Името на одобрения кандидат се обявява с решение на комисията, отразено в протокол.
9. Директорът сключва трудов договор, като се опира на правото си на подбор в полза на работата.

Раздел ІІІ.
ДОПЪЛНИТЕЛЕН ТРУД ПО ТРУДОВ ДОГОВОР
     Чл.27. При извършване на допълнителен труд по трудов договор се спазват разпоредбите на раздел ІХ, чл.110-113 от КТ.

ГЛАВА ТРЕТА
ОСНОВНИ ПРАВА И ЗАДЪЛЖЕНИЯ НА СТРАНИТЕ ПО 
ТРУДОВО-ПРАВНИТЕ ОТНОШЕНИЯ
РАЗДЕЛ I
ЗАДЪЛЖЕНИЯ НА РАБОТОДАТЕЛЯ - ДИРЕКТОР
   Чл. 28 Директорът на детската градина в качеството си на работодател, е длъжен да осигури на педагогическия и непедагогически персонал необходимите условия за изпълнение на работата по трудовото правоотношение, за която са се уговорили, като осигури: 
1. работата, която е определена при възникването на трудовото правоотношение; 
2. работно място и условия в съответствие с характера на работата; 
3. здравословни и безопасни условия на труд; 
4. необходимите за извършването на работата им техника, пособия, материали и консумативи; 
5. указания за реда и начина на изпълнение на трудовите задължения и упражняване на трудовите права, в съответствие с длъжностната характеристика, правилата за вътрешния трудов ред , Правилника за безопасни условия на труд и Правилника за дейността на ДГ „Детелина”. 
6. при необходимост дава на работещия задължителни указания относно начина и реда на реализиране на неговите трудови ангажименти, като осъществява контрол върху тяхното изпълнение; 

7. запознаване работниците с приетите и утвърдени от него вътрешни правила и актове; 
8. провеждане на задължителните инструктажи на работещите от лицето, отговорно за провеждането им в ДГ, определено със Заповед на директора. 
Чл. 29 Директорът е длъжен да изплаща на членовете на трудовия колектив в установените срокове уговореното възнаграждение за извършената работа и да ги осигурява за всички осигурителни социални рискове, съгласно условия и по ред, установен в отделен закон. 
Чл. 30 Директорът е длъжен да пази достойнството на учителите, работниците и
служителите по време на изпълнение на трудовите им задължения. 
Чл. 31 (1) Директорът е длъжен да създава условия за поддържане и повишаване на професионалната квалификация на работещите в ДГ за ефективно изпълнение на техните задължения по трудовото правоотношение в съответствие с изискванията на изпълняваната работа и бъдещето им професионално развитие. 
(2) - При продължително отсъствие на работещ в детската градина, директорът е длъжен да му осигури условия за запознаване с новостите, настъпили през време на неговото отсъствие и за постигане на необходимото квалификационно равнище за ефективно изпълнение на трудовите му задължения. 
Чл. 32 (1) Директорът като орган на управление: 
1. организира, контролира и отговаря за цялостната дейност на ДГ „Детелина ”; 
2. спазва и прилага държавните образователни изисквания; 
3. осигурява безопасни условия на труд, възпитание, обучение и игра; 
4. представлява детската градина пред органи, организации и лица; сключва договори с юридически и физически лица по предмета на дейността в съответствие с предоставените му правомощия; 
5. съставя бюджета и отговаря за законосъобразното, целесъобразно и икономично разпореждане с бюджетните средства; 
6. сключва, изменя и прекратява трудовите договори с педагогическите специалисти и с непедагогическия персонал в съответствие с Кодекса на труда;; 
7. обявява свободните места в бюрото по труда и в регионалното управление на образованието в тридневен срок от овакантяването им; 
8. организира ефективното управление на персонала, като създава условия за повишаване на професионалната му квалификация и за кариерното развитие на педагогическите специалисти; 
9. организира атестирането на педагогическите специалисти и при необходимост организира изработването на план за методическа и организационна подкрепа; 
10. подписва и подпечатва документи и съхранява печата на ДГ; 
11. отговаря за законосъобразно, целесъобразно, икономично и прозрачно разпореждане с бюджетните средства, за което представя тримесечни отчети пред общото събрание на работниците и служителите и обществения съвет; 
12. контролира и отговаря за правилното попълване и съхраняване на документите; 
13. съдейства на компетентните контролни органи при извършване на проверки и организира и контролира изпълнението на препоръките и предписанията им; 

14. поощрява и награждава учители и непедагогически персонал за постиженията и изявите им; 
15. налага санкции на учители и непедагогически персонал; 
16. отговаря за осигуряването на здравословна, безопасна и благоприятна среда за обучение, възпитание и труд; 
17. издава удостоверения за преместване на деца от подготвителната група и писмено уведомява общината, а при приемане на преместващо се дете, в 7- дневен срок от записването му писмено уведомява общината и директора на ДГ или училището в което се е обучавало детето; 
18. осъществява взаимодействие с родителите и представители на организации и общности; 
19. координира взаимодействието със социалните партньори и заинтересовани страни; 
20. представлява институцията пред администрации, органи, институции, организации и лица; 
21. сключва договори с юридически и физически лица по предмета на дейност в съответствие с предоставените му правомощия; 
22. съдейства на компетентните органи за установяване на нарушения по чл. 347 от Закона за предучилищното и училищното образование; 
23. определя числеността на персонала в ДГ за всяка учебна година в рамките на средствата по делегирания бюджет; 
24. в началото на всяка учебна година, след съгласуване с Педагогическия съвет, определя броя на групите, както и броя на децата в тях. Определя вида на организацията на всяка група в детската градина или за отделно дете в случаите на почасова и самостоятелна организация; 
25. със заповед в началото на всяка учебна година разпределя учителите и непедагогическия персонал по групи, смени и помещения; 
26. размества деца и персонал в интерес на работата по своя преценка и/или писмено искане от страна на родители или работещи в ДГ;

27. организира приемането на децата целогодишно. Документите на децата-кандидати за постъпване в ДГ се приемат от директора, при негово отсъствие от касиер-домакина и се завеждат в Входящия дневник на ДГ. Медицинските документи се приемат от училищната сестра, а при нейно отсъствие от директора. 
28. контролира цялостната дейност в ДГ, като всяка извършена проверка се съставя Протокол, който се вписва в Книгата за контролната дейност на Директора. Проверените лица се запознават с Протокола в тридневен срок и се подписват. При отказ от подписване, се подписват двама свидетели в присъствието на провереното лице, запознато с Протокола. 
(2) Директорът на детската градина е председател на педагогическия съвет и осигурява изпълнение на решенията му.
  
    Чл. 33 Директорът има следните права: 
1. да изисква от всеки работещ в ДГ точно, добросъвестно и качествено да изпълнява възложените му трудови задължения; 
2. да издава задължителни за работещите указания и нареждания, относно изпълнението на тяхната трудова функция; 
3. да осъществява контрол върху спазването и прилагането на вътрешните актове в ДГ; 
4. да осъществява контрол върху начина на съхранение и експлоатация на повереното на работещите имущество; 
5. да налага установените в текста на чл. 188 от Кодекса на труда дисциплинарни наказания. 
6. да търси ограничена имуществена отговорност за виновно причинените от работника 
вреди.
                                                                 РАЗДЕЛ II
ОБЩИ ПРАВА И ЗАДЪЛЖЕНИЯ НА РАБОТЕЩИТЕ В ДГ „ДЕТЕЛИНА”

     Чл. 34 Съгласно чл. 124 от КТ при възникване на трудовото правоотношение работникът или служителят е длъжен да изпълнява работата, за която се е уговорил и да спазва установената трудова дисциплина, а работодателят - да осигури на работника или служителя условия за изпълнение на работата и да му плаща възнаграждение за извършената работа. 
   Чл. 35 - Съгласно чл. 126 КТ; работещите в ДГ са длъжни: 
1- да се явяват на време на работа и да бъдат на работното си място до края на работното време; 
2- да се явяват на работа в състояние, което им позволява да изпълняват възложените им задачи и да не употребяват през работното време алкохол или друго упойващо вещество. 
3- да използват цялото си работното време за изпълнение на възложената работа. 

4- да изпълняват работата си в изискуемото количество и качество; 
5- да спазват техническите и технологичните правила; 
6- да познават и спазват правилата за здравословни и безопасни условия на труд за работното си място и пътищата за евакуация, съгласно Аварийния план; 
7- незабавно да уведомяват касиер-домакина и директора за забелязани неизправности, които биха застрашили живата и здравето на децата и персонала; 
8- да изпълняват своевременно законосъобразните разпореждания на директора; 
9- да участват в организираните форми на обучение за поддържане иповишаване на 
професионалната си квалификация, за подобряване на професионалните си умения, както и да полагат усилия за повишаване на професионалното си равнище в съответствие с характера на изпълняваната работа; 
10-да пазят грижливо имуществото на ДГ и не допускат разхищения; 
11-да бъдат лоялни към работодателя, като не злоупотребяват с неговотодоверие и не 
разпространяват поверителни за него сведения, както и да пазят доброто име на ДГ „Детелина“; 
12-да спазват вътрешните правила определени с този Правилник и не пречат на другите работници и служители да изпълняват трудовите си задължения; 
13-да съгласуват работата си с останалите работници и служители и да им оказват 
помощ; 
14-да спазват и поддържат изрядна хигиена на работното си място и обектите, за които 
отговарят; 
15-да изпълняват и всички други задължения, които произтичат от нормативен акт, КТД, от трудовия договор и от характера на работата.; 
16- да съблюдават принципите на икономичност и производствена ефективност при потреблението на ел. енергия, вода, горива, телефон и други материали и консумативи, съпътстващи трудовия и образователен процес в ДГ; 
17-да уведомяват своевременно работодателя за здравословното си състояние; 
18-да уведомяват своевременно директора, когато се налага да отсъства, с оглед осигуряване на заместник;
19-да поддържат в изправност здравните си книжки, за което носят персонална 
отговорност; 
20- да носят ежедневно работното си облекло 
    Чл. 36 - При изпълнение на възложените по трудовото правоотношение и съгласно длъжностната характеристика служебни задължения, работниците и служителите в ДГ имат право: 
1- на трудово възнаграждение, определено с наредба на МОН; допълнително трудово възнаграждение при случаите определени в КТ - за прослужено време, за положен извънреден труд, нощен труд, за професионална квалификация и др. 
2- на всички видове обезщетения съгласно КТ и други нормативни актове; 
3- на почивки и отпуски с определена продължителност и регламентирани в този Правилник; 
4- на здравословни и безопасни условия на труд, социално- битово и културно обслужване, социално осигуряване; 
5- свободно да образуват по свой избор синдикални организации, доброволно да встъпват и да излизат от тях, като се съобразяват само с техните устави. 

   Чл.37 - Работещите в ДГ „Детелина” имат право да участват в управлението на ДГ като: 
1- участват в работата на Общото събрание на колектива; 
2- избират и бъдат избирани в колективните органи за управление; 
3- правят предложения за подобряване организацията на труда, подобряване материалната база и ВОП в ДГ; 
4- критикуват слабостите и недостатъците в работата на колегите си и ръководството на ДГ „Детелина” в съответствие с Етичния кодекс за поведение на работещите в ДГ и предлагат мерки за тяхното отстраняване. 
5- Съгласно чл.130 - 130 Г от КТ, персоналът на ДГ има право на своевременна, достоверна и разбираема информация за финансовото и икономическо състояние на ДГ; разпределението на бюджета за календарната година и неговото целесъобразно изразходване; правилното формиране и изразходване на средствата от фонд " СБКО"; промени в нормативната уредба, касаещи тяхната работа; свободните работни места и длъжности и др. 

    Чл. 38 - Работниците и служителите работещи в ДГ „Детелина” нямат право: 
1.да се държат грубо с децата, да налагат физически наказания, заплахи, насилие, психически тормоз; 
2. да се държат грубо с колегите, другите работещи в ДГ и родителите; 
3. да използват служебното си положение за лично облагодетелстване; 
4. да закъсняват за работа, преждевременно да напускат работното си място и да отсъстват без разрешение; 
5. да правят промени на работните си смени без разрешение на директора; 
6. да не уплътняват работното си време; 
7.да консумират храни, напитки и семки, да дъвчат дъвка и плюят по време на работа; 
8.да оронват престижа и авторитета на ДГ. 
9.да увреждат имуществото, да разхищават материали, ел. енергия, вода, хранителни продукти и др. средства; 
10. да не изпълняват законните разпореждания на директора; 
11. да излизат и носят работното облекло извън детското заведение; 
12. да говорят по мобилен телефон по време на учебно-възпитателния процес; 
13. да напускат територията на детската градина по време на почивката, която е в рамките на работното време; 
14.да пушат в сградата и двора на ДГ.
   Чл. 39 - Учителите, медицинската сестра, административния персонал и ПОП, са длъжни да общуват с децата, както и помежду си, на книжовен български език, съгласно изискванията на Наредба №6 от 11.08.2016 г. за усвояването на книжовния български език 
   Чл. 40 - Работещите в ДГ „Детелина“ носят имуществена отговорност за вреди причинени по небрежност при или по повод изпълнение на трудовите си задължения. За вреда, която е причинена умишлено или в резултат на престъпление или е причинена при или по повод изпълнението на трудовите си задължения, отговорността се определя от гражданския закон. 
   Чл. 41 - Всеки работещ в ДГ „Детелина“ е длъжен да уведомява писмено директора за проблеми, свързани с осъществяване на дейността, за взимане на отношение и действия по решаване и/или отстраняване на същите. Съобщаването на проблем, сигнал, жалба и т.н. на органи, организации и институции, без за същите да е уведомен писмено директора и/или обсъждан с директора се счита за нарушение на този Правилник и на дисциплинарно или друго нарушение по КТ. 
   Чл. 42 - Когато при напускане на дете от ДГ, на родителите са дадени медицинските документи, без да е издължена таксите на детето за дейности извън ДОИ, същите се заплащат от лицето предало документите.
   Чл. 43 - За всяка промяна на смените за работа, работещите в ДГ „Детелина“ задължително искат предварително разрешение от директора. Промени се разрешават само в изключителни случаи и попълване на Искане за размяна на смяна. 
   Чл. 44 - Неуведомяването на директора за промени по чл. 42 от този Правилник, се счита за нарушение на трудовата дисциплина. 
   Чл. 45- Стачни действия от страна на учителите и ПОП се допускат при спазване на законоустановения ред.

                                                           РАЗДЕЛ  III
СПЕЦИФИЧНИ ПРАВА И ЗАДЪЛЖЕНИЯ НА РАБОТЕЩИТЕ В ДГ    „ДЕТЕЛИНА“ ПРОИЗТИЧАЩИ ОТ ЗАЕМАНАТА ДЛЪЖНОСТ
   Чл. 46 - Учителят има право да: 
1- да получава информация за възможностите за повишаване на професионалната си квалификация от директора, от РУО на МОН, от МОН и др.; 
2- участва в определяне стратегията на ДГ, при разработване на ГП и другите планове, програми, графици и т.н.; при вземане на решения за организиране на дейностите извън ДОС; 
3- избира варианти на учебни помагала чрез обсъждане с колеги и родители; 
4- прилага по свой избор педагогически идеи, концепции, методи, технологии, средства на обучение и т.н.; 
5- избира организационни форми на възпитание и обучение; 
6- използва пълноценно материално-техническата база на ДГ за изпълнение на служебните си задължения, като същевременно носи отговорност за нейното правилно използване и съхранение. 

    Чл. 47 - Учителят е длъжен да: 
1.изпълнява задълженията си предвидени в КТ, нормативните актове в системата на Народната просвета, длъжностната характеристика, Правилника за дейността на ДГ „Детелина“ и този Правилник; 

2. изпълнява нормата за задължителна преподавателска работа, определена с Наредба № 3/ 18.02.2008 г. на МОН; 
3. участва в работата на ПС и изпълнява неговите решения; 
4. оказва педагогическа помощ на родителите при възпитанието на децата им; 
5. установява взаимоотношения на уважение и сътрудничество с родителите, колегите и останалия персонал, както и да работи за издигане авторитета на ДГ; 
6. поддържа и повишава професионалната си квалификация, чрез участие в различни квалификационни форми; 

7- опазва, обогатява и подобрява методическите пособия и помагала; 
8- не допуска в работата си пряка и непряка дискриминация, основана на пол, народност, етническа принадлежности религия; 
9- преподава учебното съдържание на книжовен български език. Общува с децата на книжовен български език и да ги подпомага да усвояват книжовноезиковите норми; 
10- изпълнява предписанията и препоръките на органите, осъществяващи методическа дейност и контрол в системата на народната просвета; 
11- опазва живота и здравето на децата по време на образователно-възпитателния процес и на другите дейности, организирани в ДГ; 

12- информира на индивидуални срещи родителите за развитието на детето; уменията му за общуване и интегриране в средата; дисциплината; насочва ги към форми за допълнителна работа с оглед възможностите, потребностите и желанията на детето, при зачитане на тяхното право да вземат решения; 
13- не ползва мобилен телефон по време на учебно-възпитателния процес; 
14- не пуши, не внася алкохол в ДГ, както и извън нея - при организиране на мероприятия и дейности в които участват деца; 
15- се явява на работа с облекло и вид, който съответства на положението му на учител и на добрите нрави; ПС определя учителите да носят по време на работа удобно облекло, отговарящо на хигиенните и естетически норми в подходящи цветове и материи. Не допустимо е носенето на прекалено къси поли, блузи с дълбоко деколте и скъсани дънки. 

16- не внася в ДГ оръжие, както и други предмети, които са източник на повишена опасност; 
17- приема в ДГ само здрави деца и деца без лекарства; 
18- контролира и отговаря за работата на непедагогическия персонал в съответната 
група; 

20 - планува децата за храна. Плануването става в Книгата за заповедите за храна от учителите  I смяна във времето от 9.00 ч. до 9.30 ч. и се удостоверява с подпис. Забраняват се всякакви корекции на броя на требваните за деня деца, без уведомяването и съгласието на касиер-домакина и се заверява с подписа на учителя извършил корекцията. Допусналите грешки и неправомерни корекции носят персонална отговорност. 
21 : оставя Дневника на групата за съхранение в съответната група след приключване на 
работния ден; 
22 - следи присъствията на децата и при отсъствие на дете повече от 10 дни, изисква представяне на медицинска бележка от лекар и не приема детето без такава; 
   Чл. 48-За всеки конкретен проблем, с което и да е дете от групата, учителят незабавно 
уведомява директора - устно или писмено, в зависимост от сложността на проблема. 
   Чл. 49 - Учителите се задължават да оказват съдействие на касиер-домакина за събиране на таксите за ползване на ДГ. 
   Чл. 50- При сливане на групи, учителите на слятата група носят отговорност за правилното водене и съхраняване на Дневника и останалата задължителна документация на слетите групи. 
   Чл. 51 - В последния работен за месеца ден учителите сумират присъствените дни на децата за месеца и общо за групата, сравняват информацията с тази в Книгата за заповедите за храна. За вписаните данни носят персонална отговорност. 
   Чл. 52 - Учителите са длъжни да поддържат ежеседмично информационни табла за родителите в съответната група в актуален вид. 
    Чл. 53 (1) - Преди извеждането на децата извън ДГ за наблюдения, разходки, практически занимания, развлечения и др. учителят задължително иска информирано съгласие
от родителите, след което писмено уведомява директора за датата, мястото и целта на посещението, както и придружаващите го лица.
(2) - Помощник-възпитателят задължително съпровожда учителя и децата, като носи отговорност за живота и здравето на децата наравно с учителя. 
(3) - При придвижването на групата деца, задължително първото и последното дете са със светлоотразителни жилетки, а учителят носи и използва сигнален знак „СТОП - ДЕЦА". 
    Чл. 54- При организиране на екскурзии сред природата, туристически поход и др. подобни форми на отдих, учителите са длъжни да съгласуват мероприятието с директора в едномесечен срок преди началото на провеждане на организирания отдих.
    Чл. 55- Учителите са длъжни да спазват изготвените и утвърдени от директора графици в ДГ. 
    Чл. 56 - Учителите носят отговорност за реда и дисциплината в сградата на ДГ и 
площадките на двора. 
    Чл. 57 - Учителите са длъжни да познават много добре децата от групата, техните психически и индивидуални особености, наклонности и интереси, битовите и семейни условия при които живеят.
    Чл. 58 - (1) - Учителите носят отговорност за правилното и редовно водене, съхраняване и опазване на училищната документация през учебната година. Към нарушителите се прилагат разпоредбите за наказание на КТ. 
(2) - Училищната документация се попълва само със син или черен химикал, без да се извършват поправки или корекции без знанието на директора. 
(3) - допуснати грешки се отстраняват съгласно Наредба № 8 /11.08.2016 г. за документите за системата за НП; 
(4) - В края на учебната година задължителната документация от групата се предава в дирекцията за съхранение в архива на ДГ. 
  

АДМИНИСТРАТИВЕН ПЕРСОНАЛ

   Чл. 59 - (1) - Касиер-домакинът е материално отговорното лице в ДГ „Детелина“; 
(2) - Касиер-домакинът в ДГ ежемесечно изготвя ведомостите с трудовото възнаграждение на персонала на ДГ „Детелина; изготвя всички служебни документи свързани с дейността на ДГ; организира снабдяването, опазването и поддържането на имуществото и на всички уреди и съоръжения в сградата и двора на ДГ; приема и правилно съхранява почистващите продукти. 
(3) - Води и съхранява Книгата за заповеди за храна. Ежедневно във времето от 9,00 до 09,15 ч. поднася Книгата за заповеди за храна на учителите за да плануват децата за хранене за деня;
   Чл.60 Забраняват се поправки в Книгата за заповеди за храна 
   Чл. 61 - Складовете се заключват и достъп до тях има само МОЛ. 
   Чл. 62 - МОЛ отговаря не само за наличността, но и за правилното съхранение на имуществото във всички складови помещения. 

   Чл.63. Консумативите - почистващи и други материали и препарати се раздават от касиер-домакина веднъж в седмицата на помощник-възпитателите за всяка група и за кухненски блок; 
(1) - Видът и количеството на раздадените консумативи си отразява и отчита с искания срещу подписи на получилите ги за съответния месец. В края на месеца исканията се представят на директора за контрол, след което се представят от касиер-домакина на счетоводителя;
     Чл. 64 Касиер-домакинът отговаря за правилното начисляване на таксите за дейности извън ДОИ и своявремнното им събиране. 
    Чл. 65 (1) Имуществото на ДГ, разпределено и заведено по групи и помещения, се описва в описи, водени от касиер-домакина и се подписва от работещите в групата и отговорниците по помещения. 
  (2) Описите се актуализират ежегодно от касиер-домакина; 
  (3) - Корекции в описите се правят само от касиер-домакина, за което се уведомяват работещите в групите и отговорниците по помещения срещу подпис- след актуализация, инвентаризация и т.н.; 
  (4)- Титулярите и заместниците носят обща отговорност за инвентара по групите и по помещения и отговарят лично за опазването, начина на използване и съхранението на базата по групи и помещения; 
  (5) - Лицата допуснали похабяване на имущество поради небрежно отношение към базата в групите и по помещения, възстановяват щетите за своя сметка. 
    Чл. 66 - Инвентаризацията и брака в ДГ се извършват съгласно изискванията на Закона за счетоводство по заповед на директора. 
    Чл. 67 - При брак, повреда, похабяване и др. на имущество по време на работа в ДГ се съставя констативен протокол, който се подписва от директора, касиер-домакина и счетоводителя. Виновните лица носят персонална отговорност.
Чл. 68 (1) - Счетоводителят осигурява финансово- счетоводната отчетност на ДГ „Детелина“;

  (2) Извършва предварителен контрол върху финансовата дейност, като изпълнява функциите по одобряване, осчетоводяване и контрол; 
  (3)  Изготвя счетоводни справки, статистически отчети и формуляри, съставя периодичните и годишни отчети за касовото изпълнение на бюджетните и извънбюджетните сметки при спазване на съответните срокове и изисквания, определени със заповед на директора или указания на МФ и първостепенния разпоредител; 
  (4) Извършва подготовка за инвентаризация, участва в комисията и съставя сравнителните 
ведомости за установяване на резултатите от инвентаризацията и своевременното им осчетоводяване. 
  (5) Информира директора, когато при инвентаризация се установи похабяване на имущество поради небрежно отношение от страна на работещите. 
     Чл. 69 - Счетоводителят контролира работата на касиер-домакина.
                                    
МЕДИЦИНСКА СЕСТРА
     Чл. 70 (1) - Медицинската сестра осъществява медицинското обслужване в ДГ. Контрол по здравеопазването упражнява РЗИ – София област. 
(2) Медицинската сестра се назначава по трудово правоотношение от Кмета на Община Самоков, но е на пряко подчинение на Директора на ДГ „Детелина“. 

    Чл. 71- Медицинската сестра организира здравно- профилактичната и хигиенна дейност в детската градина, съгласно разпоредбите на Наредба № 3/ 27.04.2000г. за здравните кабинети в ДГ и училищата и Наредба № 3/05.02.2007г. за здравните изисквания към детските градини. 
    Чл. 72 - Медицинската сестра: 
1- Оказва първа долекарска помощ при спешни състояния до пристигането на екип на центъра по спешна медицинска помощ; 
2- Организира и провежда профилактичните дейности за предотвратяване на рисковите фактори в детската градина; 
3- Проследява факторите на средата, в която се отглеждат децата и участва при извършването на съответните измервания, съвместно с контролните органи; 
4- Участва в осъществяване на хигиенно - профилактични и противоепидемични мерки в детската градина при извънредни обстоятелства, свързани с бедствени и критични ситуации; 
5- Извършва анализ на здравословното състояние на децата на база резултатите от проведените профилактични прегледи от личните лекари; 
            6- Консултира учителите да наблюдават здравословното състояние на децата и      оказване при необходимост първа помощ; 
            7- Полага активни грижи за новопостъпилите деца със здравословни проблеми през периода на адаптацията им; 
             8- Извършва антропометричните измервания на децата;
             9- Съвместно е учителите измерва физическата дееспособност на децата; 
             10. Отговаря за цялостната работа в кухненски блок, в качеството си на длъжностно лице, отговарящо и контролиращо дейността в кухненски блок; 
              11. Заедно с готвача и касиер-домакина изготвя седмичното меню; 
              12. Контролира качеството и количеството на приготвената храна; 
              13. Следи за спазването на хигиенните и технологични изисквания при приготвяне на храната; 
              14. Организира и контролира изпълнението на Системата за управление безопасността на храните в ДГ „Детелина“; 
              15. Участва в разработването и осъществяването на различни програми свързани със храненето, хигиената и здравеопазването в детската градина; 
         16. Изготвя и изпълнява Календара на дейностите по здравеопазване и хигиена в ДГ за всяка учебна година. 
         17.Провежда закалителни, оздравителни и профилактични процедури в изпълнение на Програмата за подобряване физическото развитие на децата; 
         18.Осъществява контрол и наблюдение на режима за деня в съответствие с възрастовите особености и физиологическите потребности на децата; 
        19.Организира здравното възпитание и провежда здравната просвета на децата, персонала и родителите; 
        20. Ежедневно провежда сутрешен филтър; 
        21.Осъществява контрол по спазване изискванията към факторите на средата - температура, влажност, движение на въздуха, осветление и др.; 
        22.Отговаря за хигиенното състояние на ДГ и спазване изискванията на РЗИ; 
        23. Извършва периодични проверки на хигиенното състояние в помещенията на ДГ и докладва на директора при констатирани нарушения. 
      Чл. 73 Медицинската сестра носи отговорност за: 
         1- Правилната организация на работа в здравния кабинет; 
          2- Развитие, опазване и укрепване здравето и живота на децата; 
          3- Недопускане разпространение на инфекции и застрашаване здравето на децата; 
          4- Медицинското обслужване на спешните състояния при децата и персонала до 
пристигането на екип на центъра на спешна медицинска помощ; 
         5- Съхранение и отчитане разходването на медикаментите и консумативите в здравния    кабинет; 
         6- Правилното прилагане на Системата за управление безопасността на храните; 
         7- Качеството и количеството храна; 
         8- Санитарно-хигиенните норми в помещенията; 
         9- Добрата здравна информираност; 
        10- Точното и вярно водене на установената задължителна документация. 
      Чл. 74 Медицинската сестра има право да: 
          1- Участва в разработването на документите планиращи и регламентиращи дейността на детското заведение; 
          2- Предлага мерки за подобряване и оптимизиране здравния статус на децата и персонала; 
            3- Избира форми за повишаване личната си квалификация, съобразно професионалните си 
потребности и предпочитания; 
        4- Участва в подготовката и изпълнението на проектни дейности, отнасящи се до профилактика и промоция на здравето; 
       Чл. 75 (1) - В ДГ е оборудван здравен кабинет с медицински шкаф за оказване на спешна и неотложна медицинска помощ. Отговорно лице за него е медицинската сестра. 
      (2) - Медицинският шкаф за спешна помощ задължително се заключва. Ключът се съхранява  на недостъпно за децата място, но същевременно удобно за бързото вземане и реагиране при възникнал спешен случай. Местонахождението му да бъде известно на всички работещи в ДГ, за да може да се реагира бързо при нужда. 
     (3) - Забранява се оставянето или съхраняването на лекарства на друго място, освен в лекарствения шкаф. 

ПОМОЩНИК-ВЪЗПИТАТЕЛИ

        Чл. 76. Основните задължения по трудовото правоотношение се уреждат съгласно КТ, длъжностните характеристики, Правилника на ДГ, ПВТР.
        Чл. 77. Помощник-възпитателят в ДГ „Детелина”е длъжен да:
        1. Осигурява необходимите санитарно-хигиенни условия за правилното развитие и възпитание на децата, съвместно с учителката отговаря за живота и здравето на децата;
        2. Да спазва установената трудова дисциплина и да изпълнява задълженията си по длъжностна характеристика;
        3. Да извършва редовно и качествено почистване и дезинфекция във всички помещения на ДГ, включително дворни места, площадки;
       4. Да сервира храната на децата, да измива и стерилизира съдовете след всяко хранене;
       5. Да се явява на време на работа и да бъде на работното си място в групата, за която отговаря  до края на работния ден;
       6. Да спазва техническите и технологическите правила, ПБУВОТ, Правилник на ДГ и други законни нареждания  на работодателя;
       7. Активно да участват при организацията на ВОП, като не изземва функциите на учителката и не се намесва в пряката им работа както с децата, така и с техните родители;
      8. Да съдейства активно за изграждането на здравно-хигиенни, културни трудови умения и навици у децата;
      9. Да се стреми компетентно и тактично да разрешава възникнали спорове между децата, като предварително е запознал учителката с проблема;
     10. Да разговаря спокойно с децата, на книжовен български език;
     11. Да участва активно при миенето, обличането, събличането и храненето на децата;
     12. При свършване на работната смяна, да предава помещението чисто, а децата в добър външен вид;
     13. Стриктно да  спазва установеното работно време в ДГ;
     14. Да се съобразява с изискванията на директора, домакина и учителките, касаещи управляването на възпитателния процес и хигиената в ДГ;
     15. Да опазва повереното му имущество, като отговаря лично за нанесени щети;
     16. Да пести изразходването на ел. енергия, вода, отопление и други материали;
     17. Да спазва всички изисквания относно боравенето с препарати за дезинфекция и почистване, инструкциите за безопасна работа със стерилизатори, бойлери, перални и др. ел. уреди;
      18. Да не допуска застояване на вода по пода, в тоалетните и умивалните, което може да доведе до травми при децата и персонала на ДГ;
     19. Вечер, при приключване на работния ден, да  затваря всички прозорци, врати, да изключи стерилизаторите и всички др. ел. уреди, да изключи ел. захранването от централното табло, като отрази това в специален дневник;
     20. Да съгласува работата си с останалия персонал в ДГ, да оказва взаимопомощ и съдействие при изпълнение на служебните задължения;
    21. Да поддържа хуманни и етични отношения с децата, родителите, членовете на колектива и външни лица;
    22. Да пази доброто име на ДГ, да не злоупотребява с доверието на работодателя, както и  да не разпространява поверителни за нея сведения;
    23. Да бъде винаги в изряден и естетичен външен вид, с осигуреното от ДГ работно облекло;
    24. Да използва платен годишен отпуск по предварително изготвен график от домакина;
    25. Да представя болничния лист в срок от 3 дни след издаването му;
    Чл. 78. Помощник-възпитателите  имат право:
    1. На своевременна, достоверна и разбираема информация относно дейността на ДГ;
    2. Тридесет минутна обедна почивка по КТ, право на платен отпуск по КТ и допълнителен отпуск, посочен в КТД;
    3. На участие в синдикална дейност;
    4. Да дават мнения, да правят предложения пред работодателя за подобряване условията на работа в ДГ.
   Чл. 79. Помощник-възпитателите нямат право:
     1.Да нарушават правата на детето, да унижават личното му достойнство, да прилагат форми на физическо и психическо насилие;
    2. Да дават сведения на родителите за ВОП в групата;
    3. Да извършват действия или бездействия, с които се застрашава живота и здравето на децата;
    4. Да разменят смените си без знанието на директора, да напускат ДГ за кратко или по-продължително време без разрешение на директора;
    5. Да напускат работното си място без уважителна причина и продължително застояване на друго работно място;
   6. Да внасят и изнасят продукти и материали, които има в наличност в ДГ, без да е уведомен директора за това; 
  7. Да пушат и употребяват алкохол.

ОГНЯР

    Чл. 80. Основни функции и задължения:
     1. Поддържа работата на котела и осигурява необходимата температура във всички помещения на ДГ;
    2. Поддържа в изправност отоплителната инсталация и се грижи за реда и чистотата в котелното помещение;
    3.В специален дневник ежедневно отразява състоянието на инсталацията и съоръженията в котелното помещение;
   4. Стриктно спазва инструкциите във връзка със ЗБУТ и ППО;
- подът в котелното помещение да е винаги сух;
- да има необходимите противопожарни уреди и съоръжения, като системно ги проверява и ги поддържа в изправност;
- в края на работния ден проверява и оставя в пожаробезопасно състояние своето работно място, машините и съоръженията, с коита работи;
- преди есенно-зимния сезон ремонтира и проверява отоплителните уреди и съоръжения;
     5. В котелното помещение не се допуска:
- извършването на дейности, които не са  свързани с обслужването на съответната инсталация;
- използването на леснозапалими и горими течности, които не са предвидении в техническите условия за експлоатация;
- работа при неизправна  автоматика и КИП;
- сушенето на горими предмети и материали върху конструкция и оборудването на котела и тръбопроводите;
     6. При констатирани неизправности веднага уведомява директора на ДГ и съответно лицата, отговарящи за поддържане на базата;
    7. Огнярът няма право да оставя котела без надзор при режим на работа.
    Чл. 81 Основни нормативни документи и изисквания, които трябва да познава и спазва:
1. Да познава БДС/техника на безопасността, котли- парни и водогрейни, измервателни уреди и автоматични средства за защита/;
2. Правилника на ДГ;
3. ПВТР;
4. Правилник за ЗБУТ и ППО;
5. Правилника за безопасно действие при БАК и пожари;
6. План за действие и план-схемата за евакуация на децата и останалия персонал;
7. Длъжностната характеристика за длъжността «огняр».
Чл.82 Във времето, в което огняра не е ангажиран с котелното помещение и в периода  на спиране на отоплението той изпълнява функциите и на памощник-поддръжка.
Чл. 83 Допълнителни  функции и задължения на огняра:
1. Извършва текущи ремонти по групите и други помещения в детското заведение. За необходимите материали информира директора и касиер-домакина;
2. Почиства двора и коси тревата;
3. През зимните месеци изринва снега към входовете на ДГ и прилежащата част, обезвъздушава парното и долива инсталацията;
4. Редовно следи състоянието на замрежените прозорци в групите и да няма счупени стъкла;
5. Ежедневно проверява и обезопасява пейките и уредите за игра на двора;
6. Ако извършва заваръчни дейности спазва всички изисквания;
7. При работа на техници и работници от вън или при проверка на инкасатори присъства и следи движението им в обекта;
8. Отключва централното ел. табло за проверка и ремонти;
9. Помага на помощния персонал при по-тежка работа - пренасяне на мебели и др.;
10. Изпълнява задачи, възложени му от директора на детското заведение;
11. Спазва професионална и колегиална етика;
12. Спазва Правилника за вътрешния трудов ред, Правилника за безопасни условия на възпитание, обучение и труд в детското заведение и ПАБ; 
13. Отговаря за зачислените му уреди и инструменти и лично отговаря за спазване техниката за безопасност на труда при работа с тях;
14. Лично отговаря за противопожарното състояние на работната си стая;
15. Отговаря за качеството на всичко отремонтирано или ремонтирано от него.
Чл.84 Организационни връзки и взаимоотношения
1. Длъжността е пряко подчинена на директора на ДГ;
2. При изпълнение на длъжността се осъществяват организационни връзки и взаимоотношения с всички служители в детското заведение.
Чл.85 Необходима компетентност за изпълнение на длъжността:
1. Познания и умения по ВиК – при нужда подменя кранове, отпушва канали, ремонтира и подменя казанчета и мивки;
2. Дърводелски умения – при нужда подменя брави, дръжки на прозорци, основно поддържа в здрав и безопасен вид столчета, легла, маси, врати и прозорци /при нужда сменява счупено стъкло/, шкафове; 
3. Елементарни ел. умения – смяна на крушки и пури за луминисцентни лампи, смяна на контакти, ключове и др.;
4. Зидаро-мазачески умения – боядисване с латекс малки площи, блажно боядисване, замазки и др.;
5. Работа с бормашина;
6. Работа с електрожен.

ГЛАВА 5
ПРОПУСКВАТЕЛЕН РЕЖИМ
      Чл. 85 - Детската градина се охранява със СОТ и видеонаблюдение. СОТ-системата работи от 18.30ч. до 6:30 ч. в работните дни и денонощно в почивните и празнични дни. 
      (1) - Включването на СОТ на ДГ вечер се извършва от помощник-възпитателя II смяна; 
     (2) Изключването сутрин става от помощник-възпитателите I смяна; 
     (3)- - Всички работещи в ДГ са длъжни едновременно да напускат ДГ и издават обекта на СОТ-системата. 
     (4) - В извънработно време не се разрешава „отварянето" и „затварянето" на ДГ от персонала, без знанието на директора; 
    (5) - При необходимост „отварянето" се извършва от директора и/или помощник-възпитателя, издал СОТ. 

    Чл. 86 (1) - Входните врати се отключват и заключват в началото и края на работния ден от помощник-възпитателите; 
    (2) - Във времето от 8.30ч. до 16.00ч. входните врати задължително се заключват и при необходимост се ползва звънеца и домофонната система; 
    (3) - Всеки работещ в ДГ „Детелина“ е длъжен при всяко свое влизане или излизане да се убеди, че е затворил добре входните врати и няма да допусне безпрепятствено влизане в сградата на външни лица. 
    (4) - Отговорност за това вратите винаги да са затворени носят всички работещи в ДГ. 

    Чл. 87 В края на работния ден ПОП - II смяна задължително трябва да: 
- Затвори всички прозорци, врати и кранове на чешмите; 
- Изключи всички ел. уреди от контактите, изгаси осветлението с изключение на дежурното. Изключването на ел. захранването се отразява в специалната за целта книга, която се съхранява в коридора на първи етаж. 
- Спре главния кран на водата; 

    Чл. 88 (1) - Ключовете се съхраняват от лицата на които са дадени срещу подпис в открита за целта книга, водена от касиер-домакина към началото на учебната година. Отговорност за имуществото по помещения, носят лицата притежаващи ключове от тях и/или работещи в тях.
     (2) - Забранява се оставянето на ключове на видно място, достьпно за деца и външни лица. 
     (3) - При загубване на ключове незабавно се уведомява директора и касиер-домакина; 
     (4) - Възстановяването на загубените ключове и/или набавянето на нови е персонално; 
      (5) - Връзка с резервни ключове от всички помещенията задължително трябва да има при касиер- домакина, който носи отговорност за тях. 

   Чл. 89 - (1) - Забранява се влизането на външни лица в ДГ без знанието и разрешението на директора. Външни лица за ДГ са всички лица, които не са от персонала на ДГ, от учителите, които обслужват ДГ /логопед, ресурсен учител/ или не са родители на децата. 
    (2) - Външни лица се допускат в сградата само след проверена и потвърдена ангажираност, включително и изпълнители по договори за ремонтни дейности; 
    (3) - При разрешено посещение, работещият приел посещението, задължително съпровожда посетителя до съответното място и го представя на лицето, с което е срещата; 
    (4) - Изпращането на посетителя е задължение на лицето с което е осъществена срещата; 
    (5) - Допускане неразрешено влизане на външни лица на територията на ДГ е нарушение на вътрешния ред и подлежи на наказание по КТ. 

   Чл. 90 Пратки, писма и пакети могат да се приемат само от директора, счетоводителя и касиер-домакина, тъй като това са хората, които са в течение на кореспонденцията на ДГ „Детелина“. 
   Чл. 91 Всички работещи в ДГ „Детелина“ са длъжни да проявяват повишена бдителност по отношение наличие на безстопанствен багаж, пакети или непознати хора, безцелно движещи се в района на детската градина. 
   Чл. 92 Забранява се влизането на МПС в двора на детската градина, освен тези, които доставят храната на ДГ. Товаро-разтоварните работи се извършват на входа за зареждане на кухненски блок. 
     Чл. 93 Всички проверки в ДГ се извършват в присъствието на директора, при негово отсъствие от заместващия го учител.

ГЛАВА ШЕСТА
РАБОТНО ВРЕМЕ ,ПОЧИВКИ И ОТПУСКИ
                                                 РАБОТНО ВРЕМЕ
     Чл. 94 – ДГ „Детелина“ работи на петдневна работна седмица с работното време от 06.30 ч. до 18.30 часа. - След изпълнение на изброените в ал. 2 задачи, учителите могат да бъдат извън ДГ за подготовка и самоподготовка на възпитателно-образователния процес.Нормалната продължителност на работното време през деня е до 8 часа. 
     Чл. 95 - Работното време  и почивките на отделните категории персонал е както следва:  
	Длъжност
	Работно 
време
	15 мин Физиологична почивка
	 Почивка за храна
	15 минутна 
Физиологична почивка

	Директор

	7.30-17.30
	10.00-10.15
	12.00-13.30
	14.45-15.00

	Домакин

	8.00-16.30
	10.00-10.15

	12.15-12.45
	14.00-14.15

	Главен 
счетоводител
	8.00-17.00
	10.00-10.15
	12.00-13.00
	14.45-15.00

	Учители
 1 смяна
	7.00-13.30
	9.30-9.45
	13.00-13.30
	

	Учители 
2 смяна
	12.00-18.30
	14.30-14.45
	18.00-18.30
	

	Помощник – възпитател
стълби
	6.30-15.00
	10.30-10.45
	12.30-13.00
	14.00-14.15

	Помощник – възпитатели
1 смяна
	7.00-15.30
	10.30-10.45
	12.30-13.00
	14.00-14.15

	Помощник – възпитатели
2 смяна
	10.00-18.30
	12.15-12.30
	14.00-14.30
	16.30-16.45

	Огняр
1 смяна
	7.00-15.30
	10.30-10.45
	12.30-13.00
	14.00-14.15

	Огняр
2 смяна
	10.00-18.30
	12.00-2.15
	14.00-14.30
	16.30-16.45

	Медицинска 
сестра
	07.30-16.00
	10.15-10.30
	12.00-12.30
	14.00-14.15

	Учител по музика
	8.00-14.00
	9.30-9.45
	14.00-14.30
	



  Чл. 96 За длъжностите „учител", „старши учител“  в останалите два часа работно време са длъжни:
· да участват в педагогически съвети и  педагогически съвещания;
· да попълва задължителната документация;
· да организира и провежда общи и групови родителски срещи; 
· да дава индивидуални консултации на родителите по утвърден график от Директора на ДГ;  
· да участва във външна и вътрешна квалификационна работа; 
· да изпълнява други задачи възложени от Директора.
След изпълнение на изброените в чл.92 задачи учителките могат да бъдат извън ДГ за самоподготовка на учебно-възпитателната работа за следващия ден.
     Чл. 97 (1) Отпуските на педагогическия и непедагогически персонал в ДГ се определят и се ползват при спазване на разпоредбите на КТ и Наредба за работното време, почивките и отпуските.
        т. 1. Право на платен отпуск по чл. 159, ал. 1 от КТ има Председателя на синдикалната организация до 5 дни за календарна година. При неизползване на този отпуск в календарната година, той не се прехвърля за следващата година.
         т. 2. Право на платен отпуск по чл. 161 от КТ за служебен и творчески отпуск ползват педагогическия персонал при преценка от работодателя и при участие в комисии на регионално и общинско ниво.
         т. 3. Директорът може да разрешава платен служебен отпуск по смисъла на чл. 161, ал. 1 от КТ за повишаване квалификацията на педагогическите специалисти.
Отпускът се разрешава при условие, че квалификационната форма е свързана с изпълняваната длъжност.
       Чл. 98 Директорът ползва платен  годишен отпуск в размер на 48 работни дни по чл. 155, ал.1 от КТ и чл. 24, ал. 1 от НРВПО и  8 дни като член на СБР.
       Чл. 99. Учителите ползват платен годишен отпуск на основание чл. 155, ал. 1 и ал. 5 от КТ и чл. 24 ал. 1 от НРВПО в размер на 48 работни дни и 8 дни като синдикални членове- чл. 156 а от КТ.
       Чл.100 Платеният годишен отпуск на учителите се ползва през лятна и зимна  ваканция, като по изключение, когато важни причини налагат това, след писмено разрешение от директора, може и през останалите месеци на годината.
        Чл. 101(1) Непедагогическият персонал ползва платен годишен отпуск на основание чл. 155, ал. 1, т. 4 и чл. 156 а от КТ в размер на 20 работни дни.
    (2) Членовете на синдикалната организация ползват платен годишен отпуск, както следва:
- помощник-възпитатели- 28 работни дни;
- помощен и административен персонал – 28 работни дни.
   (3) Трудоустроените служители 50 % и повече от 50 % ползват платен годишен отпуск, както следва:
- помощник-възпитатели- 36 работни дни;
- помощен и административен персонал- 36 работни дни.
   (4) На основание чл. 168 от КТ на персонала се предоставя допълнителен платен годишен отпуск, както следва:
- служители с две деца до 18-годишна възраст- 2 работни дни;
- служители с три деца до 18-годишна възраст- 4 работни дни за всяка календарна година.
        Чл. 102 Платеният годишен отпуск се ползва от работника или служителя след писмено разрешение от работодателя.
        Чл. 103 Забранява се компенсирането на платения годишен отпуск с парично обезщетение, освен при прекратяване на трудовото правоотношение.
        Чл.104 Когато работникът или служителят ползва отпуск поради временна неработоспособност, е длъжен да уведоми незабавно работодателя за ползването му и да представи болничния лист в тридневен срок от издаването му.
     Чл. 105  Когато е необходимо ползването на платен годишен отпуск да бъде прекъснат поради ползване на отпуск поради временна неработоспособност, работникът или служителят е длъжен незабавно да уведоми директора. Остатъкът от платения годишен отпуск се ползва по взаимно съгласие от двете страни и след разрешението на директора.


ГЛАВА СЕДМА
Трудова дисциплина, дисциплинарни нарушения и наказания, ограничена имуществена отговорност
     Чл. 106 По трудово правоотношение работникът или служителят е длъжен да изпълнява работата, за която се е уговорил и да спазва установената трудова дисциплина, а работодателят е длъжен да осигури на работника или служителя условия за изпълнение на работата и да му плаща възнаграждение за извършената работа.
     Чл. 107 Работникът или служителят трябва да изпълнява трудовите си задължения точно и добросъвестно.
     Чл. 108 При изпълнение на работата, за която се е уговорили, работникът или служителят е длъжен:
    1. Да се явява навреме на работа и да бъде на работното си място до края на работния ден;
    2. Да се явява на работа в състояние, което му позволява да изпълнява възложените    задачи, да не употребява през работно време алкохол или други упойващи вещества;
    3.Да използва цялото работно време за възложената работа;
    4. Да изпълнява работата си в изискуемото качество и количество;
    5. Да спазва техническите и технологични правила;
    6. Да спазва правилата за ЗБУТ;
    7. Да изпълнява законните разпореждания на работодателя;
    8. Да пази грижливо имуществото, което му е поверено, както и да пести суровините: материали, енергия, парични и други средства, които му се предоставят за изпълнение на трудовите задължения;
    9. Да бъде лоялен към работодателя, като не злоупотребява с неговото доверие и не разпространява поверителни за него сведения, както и да пази доброто име на институцията;
   10. Да спазва вътрешните правила, приети в ДГ и да не пречи на другите работници и служители да изпълняват трудовите си задължения;
   11. Да съгласува работата си с останалите работници и служители и да им оказва помощ в съответствие с указанията на работодателя;
   12. Да изпълнява всички други задължения, които произтичат от нормативен акт, от КТД, от трудовия договор и от характера на работата.
   13. За опазване на здравето и живота на децата да се спазват всички изисквания за безопасни условия на възпитание, обучение и труд в правилниците на детската градина, изискванията за безопасност, хигиена и противопожарна защита на Министерството на вътрешните работи /МВР/, Гражданска защита,  РЗИ и др. институции
   14. Забранено е изнасянето от детската градина на служебно имущество /документация, хигиенни материали, играчки, хранителни продукти и др./. Ако това се налага служебно, да се уведоми директора и да се поиска разрешение от него.
   15. Стриктно да се спазва трудовата дисциплина относно начало и край на работното време, начало и край на обедна и друга почивки. Закъснения, преждевременно напускане на работното място да става единствено след предварително разрешение на директора.
   16. Не се допуска промяна на смяна и група без знание и разрешение на директора.
    17. Не се допуска събирането на учители и друг персонал на едно място / на площадка и пейки в дворните пространства на детската градина, помещенията в сградата, при разходки извън детската градина и др./ и оставянето на децата без надзор и сами в двора, групи, кабинети, салони, детски площадки, градинки и др. 
    18. Влизането на външни лица в детската градина и двора без знанието на директора. Да се следи за поставен съмнителен багаж от неизвестни лица, а при наличие на такъв веднага да се сигнализира на директор или домакин. Ако се установи влизането на лица със съмнителен багаж в детската градина /сграда и двор/, веднага да се поиска установяване на самоличност и да се сигнализира директора или домакина. При отсъствието им и при нежелание на външните лица да се легитимират и да напуснат пределите на градината, веднага да се сигнализира на органите на МВР. През деня на работната седмица да се осигурява пропускателен режим за родители и деца, като наблюдението се осъществява от учителите, които отговарят за заключване на вратите на сградата за съответните групови входове и изходи.
    19. Забранена е политическата дейност на територията на детската градина.
    Чл. 109 Нарушения на трудовата дисциплина:
    1. Неизпълнението на трудовите задължения е нарушение на трудовата дисциплина. Нарушителят се наказва с предвидените в КТ дисциплинарни наказания, независимо от имуществената, административно-наказателната или наказателната отговорност, ако такава отговорност се предвижда;
    2. Видове нарушения на трудовата дисциплина:
- закъснение, преждевременно напускане на работа, неявяване на работа или неуплътняване на работното време.
- явяване на работника или служителя на работа в състояние, което не му позволява да изпълнява възложените му задачи;
- неизпълнение на възложената работа, неспазване на техническите и технологични правила;
- неспазване правилата за ЗБУТ;
- неизпълнение на законните нареждания на работодателя;
- злоупотреба с доверието и уронване на доброто име на институцията, както и разпространяване на поверителни за нея сведения;
- увреждане на имуществото на ДГ и разпиляване на материали:суровини, енергия и др.средства;
- неизпълнение на други трудови задължения, предвидени в законови и други нормативни актове, в ПВТР, в КТД или определени при възникване на трудовото правоотношение.
    3. Видове дисциплинарни наказания:
- забележка;
- предупреждение за уволнение;
- уволнение.
    4. Дисциплинарно уволнение може да се налага за:
- три закъснения или преждевременни напускания на работа в един календарен месец, всяко от които не по-малко от 1 час;
- неявяване на работа през два последователни работни дни;
- системни нарушения на трудовата дисциплина;
- злоупотреба с доверието на работодателя или разпространяване на поверителни за него сведения;
- участие в хазартни игри, чрез телекомуникационните средства на ДГ, като направените разходи се възстановяват в пълен размер;
- други тежки нарушения на трудовата дисциплина.

 
ГЛАВА ОСМА
ИМУЩЕСТВЕНА ОТГОВОРНОСТ И ДРУГИ ВИДОВЕ ОБЕЗЩЕТЕНИЯ

Имуществена  отговорност
     Чл.110 Работодателят, педагогическият и помощен персонал носят имуществена отговорност съгласно КТ, законовите разпоредби в страната и нормативната база в системата на народната просвета.
    Чл. 111 Имуществото е зачислено на отделните служители на ДГ според длъжността им и местоработата. След извършване на годишна инвентаризация списъците на заведеното имущество се актуализира от касиер-домакина и се утвърждават от директора. Имуществото, което не се ползва, се съхранява от касиер-домакина в складовете. Не се разрешава изнасяне на зачислено на ДГ имущество.

Други видове обезщетения

    Чл.112 Другите видове обезщетения се изплащат на директора, педагогически и  помощен персонал при спазване на глава Х, раздел ІІІ на КТ.

ГЛАВА ДЕВЕТА
Професионална квалификация

     Чл. 113 Учителите имат право на участие в квалификационни форми, на професионално развитие и израстване, и методически изяви.

ГЛАВА ДЕСЕТА
Трудово възнаграждение
      Чл.114 Трудовото възнаграждение в детската градина се изплаща по дебитни картови сметки в Централна кооперативна банка или в друга банка, в която служител има открита сметка.
     Чл.115. Размерът на трудовото възнаграждение се определя съгласно Вътрешни правила за работна заплата и ПМС за определяне на индивидуалните месечни работни заплати на персонала, зает в образованието.
     Чл.116 Нормите за задължителна преподавателска заетост на педагогическия персонал се определя с Наредба №4/ 20.04.2017г на МОН за нормиране и заплащане на труда.
     Чл.117 Допълнителните и други трудови възнаграждения се изплащат при спазване на гл.ХІІ, Раздел ІІІ от КТ и Наредба за структурата и организацията на работната заплата, Раздел ІІІ, чл.6 и гл.ІІІ от КТ.

     Чл. 118 Трудовото възнаграждение се изплаща в пари чрез дебитна карта или лично на служителя и работника по ведомост, както следва:

ГЛАВА ЕДИНАДЕСЕТА

Здравословни и безопасни условия на труд
       Чл. 119 Директорът е длъжен да осигури здравословни и безопасни условия на възпитание, обучение и труд в ДГ, като:
    1. утвърди ПОБУВОТ;
    2. организира провеждането на видовете инструктажи с целия персонал;
    3. осигури медицинско обслужване.
       Чл. 120 Директорът взема мерки за предотвратяване на трудови злополуки, установява станала трудова злополука, уведомява съответните органи, в тридневен срок съставя акт за трудова злополука.
       Чл. 121 Работниците и служителите са длъжни да спазват утвърдения от директора ПОБУВОТ, инструкции, инструктажи и др. 

Г Л А В А  Д Е С Е Т А
СОЦИАЛНО-БИТОВО И КУЛТУРНО ОСИГУРЯВАНЕ

      Чл. 122 Средствата за СБКО се осигуряват от работодателя.
      Чл. 123 Начинът на използване и разпределение на средствата за СБКО се определят с решение на общото събрание на целия колектив за срок от една календарна година.
      Чл. 124 Общото събрание се провежда през месец януари на текущата година.
      Чл. 125 В рамките на утвърдения бюджет за годината:
    1. Работодателят осигурява средства за представително облекло на педагогическите специалисти в размер не по-малко от  450 лв. в рамките на утвърдения бюджет. 
    2. Работодателят осигурява безплатно работно и предпазно облекло на работниците и служителите в съответствие с Наредба за работно и униформено облекло в размер на не по-малко от 330 лв.
      Чл. 126 Персоналът, получил работно облекло, се задължава да го използва по време  на изпълнение на трудовите си задължения.
      Чл. 127 Загубеното, унищожено или повредено работно облекло при изтичане срока за износване не по вина на работника се подменя с ново. Това се установява с протокол, съставен от касиер-домакин и директор.
      Чл. 128 При загубване или унищожаване на работно облекло по вина  на работника, ДГ го снабдява с ново и търси имуществена отговорност за остатъчната му стойност на загубеното или унищожено облекло съгласно разпоредбите на КТ.
      Чл. 129 Не се допуска компенсация в пари за не използването или  несвоевременно предоставено работно облекло.
     Чл. 130 Работното облекло след изтичане на срока не подлежи на връщане.
     Чл. 131 При прекратяване на трудовия договор се връща на ДГ зачисленото  облекло. Тези, които не върнат работното облекло, заплащат стойността за срока на доизносването му, като изключение се прави на служителите при пенсиониране.

ГЛАВА  ДВАНАДЕСЕТА
ПРЕКРАТЯВАНЕ НА ТРУДОВОТО ПРАВООТНОШЕНИЕ

Чл. 132. Прекратяването на трудовия договор се извършва при спазване разпоредбите на КТ.
     Чл. 133 Прекратяването става с писмена заповед на директора.
     Чл. 134 Издадената заповед се връчва лично на работника.
     Чл. 135 Причините за прекратяване на трудовия договор и датата се вписват в трудовата книжка. Същата се предава незабавно на работника.
     Чл. 136 Паричните обезщетения при прекратяване на трудово правоотношение се изплащат при спазване на законните разпоредби на КТ.

ГЛАВА  ТРИНАДЕСЕТА

РАЗПРЕДЕЛЕНИЕ НА ПЕРСОНАЛА ПО ГРУПИ И ДЛЪЖНОСТИ

       Чл.137 Разпределението на групите по помещения се определя при промяна със заповед на директора в началото на учебната година.
      Чл.138 Разпределението на педагогически и помощен персонал се определя със заповед на директора на първия ПС.
      Чл.139 По преценка на директора разместване на педагогически и помощен персонал със заповед може да става и през годината.
      Чл.140 При намаляване броя на децата под 12, директорът издава заповед за работа със сборни групи.

ПРЕХОДНИ И ЗАКЛЮЧИТЕЛНИ РАЗПОРЕДБИ
1. Този правилник се издава от директора на основание чл. 181 от КТ и в съответствие със съществуващата  нормативна  уредба.
2. Разпоредбите на ПВТР не противоречат на нормативните актове и на КТД.
3. Неотменна част от настоящия правилник са КТ, ЗНП, ППЗНП, съответните длъжностни характеристики, КТД и  др.
4. Директорът запознава целия колектив с ПВТР срещу подпис.
5. Неизпълнението на ПВТР е нарушение на трудовата дисциплина. За нарушение на ПВТР се счита всяко неизпълнение на задълженията, посочени в него. При констатиране на такива директорът определя наказанията съгласно действащите към момента разпоредби на КТ.
6. Контролът по изпълнението на ПВТР се възлага на директора на ДГ.
7. ПВТР е приет на ПС с Протокол № 1/14.09.2023 г.

ДИРЕКТОР: ……………..
Елена Трилева

